PTTEP ผนึก “เมอร์เมด ซับซี” ตั้งบ.ร่วมทุน “ซีเควสต์” ลุยพัฒนาหุ่นยนต์ให้บริการงานวิศวกรรม
PTTEP ผนึก "เมอร์เมด ซับซี" ตั้งบ.ร่วมทุน "ซีเควสต์" ลุยพัฒนาหุ่นยนต์ให้บริการงานวิศวกรรม
17 ก.ย. 2563

บริษัท ปตท.สํารวจและผลิตปิโตรเลียม จํากัด (มหาชน) หรือ PTTEP เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัท เอไอ แอนด์ โรโบติกส์ เวนเจอร์ส จํากัด (บริษัทย่อยของ PTTEP) และ บริษัท เมอร์เมด ซับซี เซอร์วิสเซส (ประเทศไทย) จํากัด (บริษัทย่อยของ บริษัท เมอร์เมด มาริไทม์ จํากัด (มหาชน)) ได้ร่วมกันจัดตั้ง บริษัท ซีเควสต์ จํากัด เพื่อพัฒนาเทคโนโลยีหุ่นยนต์และปัญญาประดิษฐ์สําหรับให้บริการงานวิศวกรรมใต้ทะเลในเชิงพาณิชย์ แก่บริษัทน้ำมันและก๊าซธรรมชาติและบริษัทด้านพลังงานทดแทนที่มีการดําเนินงานในทะเล ในภูมิภาคเอเชียและในภูมิภาคอื่น ๆ ทั่วโลก
โดยมีทุนจดทะเบียนจํานวน 155 ล้านบาท และถือหุ้นในสัดส่วนที่เท่ากันที่ 50% โดยมีเป้าหมายที่จะเป็นผู้นําในงานบริการวิศวกรรมการสํารวจ ตรวจสอบและซ่อมบํารุงใต้ทะเลที่ใช้เทคโนโลยีหุ่นยนต์และปัญญาประดิษฐ์ให้เป็นที่ยอมรับในระดับสากล ซึ่งคาดว่าจะจดทะเบียนบริษัทเสร็จสิ้นภายในเดือนกันยายน 2563 การร่วมทุนดังกล่าวสอดคล้องกับกลยุทธ์ของบริษัทในการขยายการลงทุนในธุรกิจใหม่ผ่านการปรับใช้เทคโนโลยีและนวัตกรรมในการเพิ่มประสิทธิผล เพื่อสร้างความยั่งยืนให้กับบริษัทในระยะยาว

 